Foto: Pixsell/Goran Kovacic



HRVATSKA policija poslat će slovenskim ribarima kazne na njihove adrese.



Nakon što je Slovenija uputila kazne na adrese hrvatskih ribara, iz policije javljaju kako stalnom nazočnošću na području Savudrijske vale i upotrebom tehničkih sredstava (radara i kamera) imaju dokumentiran svaki prekršaj iz domene Zakona o nadzoru državne granice i Zakona o morskom ribarstvu počinjen od strane slovenskih ribara.



>> Slovenija je poslala prve kazne hrvatskim ribarima, prijete zabranom ulaska u zemlju



Kazne Slovencima



"U velikoj većini od dosadašnjih 235 povreda crte razgraničenja, od arbitražne odluke koja Hrvatsku ni na koji način ne obvezuje, od strane slovenskih ribara, riječ je o učestalih 8 prekršitelja koji državnu granicu prelaze na mjestu izvan graničnog prijelaza bez odobrenja, što je u suprotnosti sa Zakonikom Unije o pravilima kojima se uređuje kretanje osoba preko granica (Zakonik o schengenskim granicama), kažnjivo po Zakonu o nadzoru državne granice i obavljaju ribolov u suprotnosti sa EU Uredbama 1224/2009 te Provedbene uredbe 404/2011, kažnjivo po Zakonu o morskom ribarstvu", piše u priopćenju iz policije.



"Dakle, policija je utvrdila sve okolnosti počinjenja prekršaja i prikupila sve dokaze za pokretanje odgovarajućih prekršajnih postupaka iz domene Zakona o nadzoru državne granice i uputit će slovenskim prekršiteljima prekršajne naloge na njihove adrese, a sukladno Provedbenoj uredbi 404/2011 zatraženi su podaci za pokretanje postupaka iz domene ribarstva.



Sukladno Prekršajnom zakonu, provest će se dostava, a tijekom postupka ukoliko se izrečena kazna ne plati pravomoćno dovršeni postupak može imati za posljedicu i primjenu mjera u posebnim slučajevima po istome zakonu, uključivo i postupanje policije prema okrivljenicima prilikom prelaska državne granice", navode na svojim službenim stranicama.



Ova odluka nastavlja se na diplomatsku notu koju je hrvatsko Ministarstvo vanjskih i europskih poslova uputilo Sloveniji, poručivši im da će im uzvratiti istom mjerom.



>> Hrvatska poslala diplomatsku notu Sloveniji: Uzvratit ćemo vam istom mjerom



"Nedopušteni prelazak slovenske granice"



Slovenija je poslala prve kazne hrvatskim ribarima za koje smatra da love u njenom moru, a sljedećeg će tjedna nastaviti na sličan način provoditi zakon, objavili su slovenski mediji.



Kako je navedeno u priopćenju na internetskoj stranici slovenske policije, hrvatskim je ribarima iz Savudrije i Umaga poslano prvih 14 uplatnica za podmirenje kazni, prema zakonu o prekršajnom postupku, "zbog nedopuštenog prelaska slovenske granice".



Slanjem kazni opet se aktualizira situacija s početka ove godine.



Podsjetimo, prije nekoliko tjedana slovenski ministar vanjskih poslova Karl Erjavec ustvrdio je da slovenska policija ima pravo naplaćivati kazne hrvatskim ribarima koji uđu u slovenske vode u Piranskom zaljevu.



"Potpuno neprimjerene, besmislene i nemoguće"



Na ovo je reagirala naša ministrica vanjskih poslova Marija Pejčinović Burić i prokomentirala kako su slovenske prijetnje visokim novčanim kaznama hrvatskim ribarima "potpuno neprimjerene, besmislene i nemoguće". Uključio se i Andrej Plenković, rekavši kako bi se i Hrvatska mogla odlučiti na to da kažnjava slovenske brodove.



Kazne do 41 tisuće eura



Kazne se kreću od 500 eura pa sve do 41.000 eura i naravno da su takve cifre bile dovoljne da uzbune ribare. Visina kazne ovisi o stupnju prekršaja. Tako se samo ilegalni prelazak granice kažnjava od 500 do 1200 eura. Za ilegalno ribarenje kazne su puno veće. Najveće su ako se, uz sve to, inspektora ne pusti na brod.



Nakon izjave Erjavca, podigla se bura u Piranskom zaljevu. Ugroženi ribari su se žurno sastali s hrvatskim vlastima u Zagrebu, tražeći siguran i nesmetan rad u Savudrijskoj vali i rješenje za kazne iz Slovenije. Sa sastanka su izašli zadovoljni i objavili kako im je obećano da vlada stoji čvrsto uz njih.



"To nije naš problem"



Danas smo opet razgovarali s Danijeleom Kolecom, savudrijskim ribarom i čovjekom koji je početkom godine bio uvjeren da vlada stoji iza njih. Upitali smo ga kakva je sada situacija.



>> Ribar iz Savudrije za Index: Ako nas vlada ne zaštiti, krećemo s drugim koracima. I točka



"To je sada stvar vlade. To nije naš problem", kratko je odgovorio Kolec.



Upitali smo ga misli li da će ih vlada zaštititi.



"Oni su tako rekli, oni će tako vjerojatno i napraviti. Ako ne naprave tako, onda ćemo mi druge korake napraviti. I točka", rekao je danas za Index Danijele Kolec.